**LĒMUMS**

Liepājā

|  |  |
| --- | --- |
| 2021.gada 16.decembrī |  Nr.464/16(prot. Nr.16, 15.§) |

Par deleģēšanas līguma slēgšanu

ar SIA “LIEPĀJAS ŪDENS”

Likuma “Par pašvaldībām” 15.panta pirmajā daļā kā viena no pašvaldības autonomajām funkcijām ir noteikta funkcija pašvaldībai organizēt iedzīvotājiem komunālos pakalpojumus (ūdensapgāde un kanalizācija; notekūdeņu savākšana, novadīšana un attīrīšana) neatkarīgi no tā, kā īpašumā atrodas dzīvojamais fonds (likuma “Par pašvaldībām” 15.panta pirmās daļas 1.punkts).

Saskaņā ar likuma “Par pašvaldībām” 15.panta ceturto daļu no katras autonomās funkcijas izrietošu pārvaldes uzdevumu pašvaldība var deleģēt privātpersonai vai citai publiskai personai. Pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums. Saskaņā ar Valsts pārvaldes iekārtas likuma 40.panta pirmo un otro daļu privātpersonai pārvaldes uzdevumu var cita starpā deleģēt ar līgumu, ja tas paredzēts ārējā normatīvajā aktā, ievērojot šā likuma 41.panta otrās un trešās daļas noteikumus. Pārvaldes uzdevumu var deleģēt vienīgi tad, ja pilnvarotā persona attiecīgo uzdevumu var veikt efektīvāk.

Sabiedrība ar ierobežotu atbildību “LIEPĀJAS ŪDENS” ir sabiedrisko pakalpojumu sniedzējs, kam ir piešķirtas ekskluzīvas tiesības sniegt sabiedriskos ūdenssaimniecības pakalpojumus Liepājā.

Liepājas pilsētas dome ar 2021.gada 21.janvāra lēmumu Nr.9/1 “Par pašvaldības līdzdalību kapitālsabiedrībās” ir izvērtējusi pašvaldības dalību sabiedrībā ar ierobežotu atbildību “LIEPĀJAS ŪDENS”, konstatējot, ka dalība atbilst Valsts pārvaldes iekārtas likuma 88.pantam. Kapitālsabiedrībai noteikts vispārējais stratēģiskais mērķis, nodrošināt kvalitatīvu Latvijas Republikas normatīvo aktu un Eiropas Savienības direktīvu prasībām atbilstošu dzeramā ūdens ieguvi, sagatavošanu un padevi ūdensapgādes tīklā, notekūdeņu savākšanu un novadīšanu līdz notekūdeņu attīrīšanas iekārtām, notekūdeņu attīrīšanu un novadīšanu virszemes ūdeņos.

Pašvaldība ir izvērtējusi sabiedrības ar ierobežotu atbildību “LIEPĀJAS ŪDENS” darbību notekūdeņu apsaimniekošanas jomā un atzīst, ka tā spēs visefektīvāk veikt decentralizēto kanalizācijas sistēmu uzskaiti un kontroli pār sistēmām un to apsaimniekošanu. Sabiedrība ar ierobežotu atbildību “LIEPĀJAS ŪDENS” minētā uzdevuma izpildei ir nepieciešamie cilvēkresursi, pieredze un tehniskie risinājumi. Turklāt kapitālsabiedrība šo uzdevumu ir sekmīgi veikusi saistībā ar 2020.gada 19.jūnijā noslēgto Deleģēšanas līgumu.

Pamatojoties uz Valsts pārvaldes iekārtas likuma 40.panta pirmo un otro daļu, 41.panta pirmo daļu, Ministru kabineta 2017.gada 27.jūnija noteikumu Nr.384 “Noteikumi par decentralizēto kanalizācijas sistēmu apsaimniekošanu un reģistrēšanu” 11.punktu, Liepājas pilsētas domes 2018.gada 20.decembra saistošajiem noteikumiem Nr.27 “Par decentralizēto kanalizācijas sistēmu apsaimniekošanas kārtību Liepājas pilsētā” un izskatot Liepājas valstspilsētas pašvaldības domes pastāvīgās Pilsētas attīstības komitejas 2021.gada 9.decembra lēmumu (sēdes protokols Nr.13), Liepājas valstspilsētas pašvaldības dome **nolemj:**

1. Noslēgt deleģēšanas līgumu (pielikumā) ar sabiedrību ar ierobežotu atbildību “LIEPĀJAS ŪDENS” par decentralizēto kanalizācijas sistēmu reģistra uzturēšanu, decentralizēto kanalizācijas sistēmu apsaimniekošanas prasību ievērošanas kontroli.

2. Pilnvarot Liepājas valstspilsētas pašvaldības izpilddirektora vietnieku (būvniecības jautājumos) parakstīt lēmuma 1.punktā minēto līgumu Liepājas pilsētas pašvaldības iestādes “Liepājas pilsētas pašvaldības administrācija” personā.

3. Liepājas valstspilsētas pašvaldības izpilddirektoram kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Izpilddirektora birojam, Juridiskajai daļai, Kapitālsabiedrību pārvaldības uzraudzības un revīzijas daļai, Vides, veselības un sabiedrības līdzdalības daļai, Finanšu pārvaldei, SIA “LIEPĀJAS ŪDENS” |